РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/152-24

06. новембар 2024. године

Б е о г р а д

ЗАПИСНИК

СА 20. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 06. НОВЕМБРА 2024. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Оља Петровић, Милољуб Албијанић, Дане Станојчић, Горан Милић, Стефан Китановић, Снежана Пауновић, Ђорђе Комленски, Бранимир Јовановић, Бранко Лукић, Јелена Милошевић, Стефан Јањић и Војислав Михаиловић.

Седници нису присуствовали чланови Одбора: Игор Д. Јакшић, Александар Југовић, Мирослав Алексић и Драгана Ракић.

Седници су присуствовали заменици чланова Одбора: Ненад Крстић, заменик члана Игора Д. Јакшића, Снежана Јовановић, заменик члана Александра Југовића, Срђан Миливојевић, заменик члана Драгане Ракић и Зоран Стојановић, заменик присутног члана Војислава Михаиловића.

Седници су присуствовали и Бранкица Јанковић, Повереник за заштиту равноправности и Ђурђа Јанићијевић, помоћник Повереника за заштиту равноправности, мр Зоран Пашалић, Заштитник грађана и Татјана Милановић Тркуља, помоћник Заштитника грађана.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1.- 4. предложеног дневног реда.

На предлог председника, Одбор је већином гласова прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника већином гласова утврдио дневни ред 20. седнице Одбора, у целини

Д н е в н и р е д:

- усвајање записника са 18. седнице Одбора -

1. Разматрање захтева Повереника за заштиту равноправности зa прибављање сагласности за заснивање радног односа на неодређено време са новим лицима у Служби Повереника за заштиту равноправности у 2024. години (21 број 112-2530/24 од 29. октобра 2024. године);

2. Разматрање захтева Заштитника грађана зa прибављање сагласности за заснивање радног односа на неодређено време са новим лицима у Служби Заштитника грађана у 2024. години (21 број 112-2008/24-1 од 01. новембра 2024. године);

3. Разматрање захтева проф. др Аце Марковића, члана Савета Агенције за енергетику Републике Србије, за прибављање позитивног мишљења за обављање друге јавне функције (21 број:02-2484/24 од 25. октобра 2024. године);

4. Разматрање захтева Мирослава Петрашиновића, народног посланика, за прибављање позитивног мишљења за обављање друге јавне функције (21 број:02-2576/24 од 4. новембра 2024. године).

\* \* \*

Пре преласка на рад по утврђеном дневном реду Одбор је једногласно, без примедаба, усвојио записнике са 18. седнице Одбора.

**Прва, Друга, Трећа и Четврта тачка дневног реда:** Разматрање захтева Повереника за заштиту равноправности зa прибављање сагласности за заснивање радног односа на неодређено време са новим лицима у Служби Повереника за заштиту равноправности у 2024. години; Разматрање захтева Заштитника грађана зa прибављање сагласности за заснивање радног односа на неодређено време са новим лицима у Служби Заштитника грађана у 2024. години; Разматрање захтева проф. др Аце Марковића, члана Савета Агенције за енергетику Републике Србије, за прибављање позитивног мишљења за обављање друге јавне функције; Разматрање захтева Мирослава Петрашиновића, народног посланика, за прибављање позитивног мишљења за обављање друге јавне функције

Пре него што је отворио расправу, председник Одбора је дао уводне напомене у вези са захтевима из тачака 1. и 2. које се односе на давање сагласности за заснивање радног односа са новим лицима у служби Повереника за заштиту равноправности и Служби Заштитника грађана, у 2024. години, напоменувши да овлашћење Одбора да одлучује и даје сагласност за додатно запошљавање проистиче из члана 27к став 9. Закона о буџетском систему; да је давање сагласности условљено постојањем одговарајућих финансијских средстава за исплату плата за новозапослене, са припадајућим порезима и доприносима, у складу са средствима обезбеђеним Законом о буџету Републике Србије за 2024. годину; да седници, на његов позив присуствују Бранкица Јанковић, Повереник за заштиту равноправности и мр Зоран Пашалић, Заштитник грађана, који ће образложити поднете захтеве.

У вези са тачкама 3. и 4. појаснио је да се ради о захтевима за давање позитивног мишљења за обављање друге јавне функције: за проф. др Ацу Марковића, члана Савета Агенције за енергетику Републике Србије за обављање функције члана Савета Универзитета у Београду - представник Републике Србије и Мирослава Петрашиновића, народног посланика, за обављање функције в.д. директора Јавног комуналног предузећа Шумадија Крагујевац.

У дискусији су учествовали: Бранкица Јанковић, мр Зоран Пашалић, Срђан Миливојевић и Миленко Јованов.

Бранкица Јанковић је образложила захтев за прибављање сагласности за заснивање радног односа са двоје нових лица у 2024. години који је, како је напоменула, у потпуности са Правилником о унутрашњем уређењу и систематизцији радних места у Служби Повереника; даље је навела да је у Служби Повереника тренутно запослено 42 лица, а да је Кадровским планом за 2024. годину, на који је сагласност дало Министарство финансија, планирано укупно 44 лица; да је изменама и допунама Закона о забрани дисриминације уведена нова надлежност Повереника која се односи на успостављање и вођење евиденције о заштити од дискриминације; да се обим послова у институцији континуирано повећава имајући у виду обавезе Републике Србије у процесу евроинтеграција, обавеза које проистичу из међународних докумената, као и услед повећаног броја обраћања грађана и других субјеката Поверенику.

Мр Зоран Пашалић је напоменуо да се захтев односи на заснивање радног односа са петоро нових лица у 2024. години у служби Заштитника грађана, ради обављања послова из нових надлежности утврђених законом а које се односе на обавезу успостављања националног известиоца за заштиту лица од трговине људима и заштиту лица са инвалидитетом.

Срђан Миливојевић се сложио да је неопходно подржати Републику Србију, независне државне институције и регулаторна тела на путу ка Европској унији, али да је потребно осврнути се на круцијалне проблеме са којима се друштво суочава, а која су, како је навео, у надлежности Заштитника грађана. У том контексту је споменуо убиство Далибора Драгијевића у Бору, у полицијској станици, које је јавности откривено тек након обдукционог налаза и да је ту, по његовом мишљењу изостала адекватна реакција Заштитиника грађана, насупрот његовог адекватног поступања и реаговања у случају мале Данке. Такође истиче ћутање институција, укључујући и Народну скупштину, у вези са убиством Станимира Брајковића које се догодило у затвору у Падинској скели. Посебно напомиње да у Народној скупштини већ трећу годину није образована комисија за контролу извршења кривичних санкција (чије је формирање законска обавеза) и да из тог разлога нема могућности да се утврде какви су услови у затворима у којима су притворена лица. Замерио је Заштитнику грађана реакцију у вези са поступањем полиције 24. децембра прошле године. Указао је и на дешавања у Новом Саду од 5. новембра 2024. године где је, како је навео, полиција својим поступањем кршила уставна овлашћења, одредбе Закона о полицији и истакао да ова дешавања захтевају одговоре и ангажовање Заштитника грађана у пуном капацитету.

Заштитник грађана је одговарајући на претходно излагање, истакао да докле год је он на челу институције неће радити на основу утисака или произвољних размишљања већ само на основу доказаних чињеница. Поводом случаја у Бору, рекао је да је могуће да се ради о тортури над лицем лишеним слободе; да је случај веома комплексан, са много непознаница и да ће обавестити јавност када исти буде у потпуности расветљен. Поводом догађаја у затвору у Падинској скели, напоменуо је да Заштитник грађана извршио контролу тог затвора пре, али и након поменутог догађаја када је једно лице преминуло и да је на основу његове препоруке смењен управник затвора. У вези са поменутим протестима, напоменуо је да је са својим колегама био на лицу места и то, како је навео, на месту где су се налазила лица која су протествовала, а не са стране полиције, и да остаје при свему што је тада утврдио, уз спремност да се суочи и са другачијом аргументацијом. У вези са догађајима у Новом Саду, указао је да су током дана обављена два разговора, по два основа: у вези са нападом на камермана „Н1“, и поводом телевизијског интервјуа са деветогодишњим дечаком. Оба поступања су недопустива и, како је навео, биће покренути поступци а јавност обавештена о исходу.

По закључењу дискусије, Одбор је у складу са чланом 157. став 2. Пословника, одлучивао о свакој тачки дневног реда појединачно.

Одбор је поводом **Прве тачке дневног реда**, на предлог председника, једногласно прихватио захтев Повереника за заштиту равноправности и донео одлуку о давању сагласности за заснивање радног односа на неодређено време у 2024. години, са двоје нових лица.

Одбор је поводом **Друге тачке дневног реда**, на предлог председника, једногласно прихватио захтев Заштитника грађана и донео одлуку о давању сагласности за заснивање радног односа на неодређено време, у 2024. години, са петоро нових лица.

Одбор је поводом **Треће тачке дневног реда**, на предлог председника, већином гласова прихватио захтев и дао позитивно мишљење проф. др Аци Марковићу, члану Савета Агенције за енергетику Републике Србије за обављање друге функције - члана Савета Универзитета у Београду - представник Републике Србије.

Одбор је поводом **Четврте тачке дневног реда**, на предлог председника, већином гласова прихватио захтев и дао позитивно мишљење Мирославу Петрашиновићу, народном посланику, за обављање друге функције - в.д. директора Јавног комуналног предузећа Шумадија Крагујевац.

\*\*\*

Седница је завршена у 12,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов